11 petrolbomme naby Carletonville gevindArgieffoto Polisiebeamptes het Vrydagoggend 11 petrolbomme by ŉ taxistaanplek in Blybank naby Carletonville gevind nadat drie huise in die gebied gister met petrolbomme bestook is. Brig. Mathapelo Peters, woordvoerder van die polisie, sê die gebied loop sedert November verlede jaar onder erge geweld deur. Gister is twee huise in Thembelihle en een huis in Phomolong met ŉ petrolbom getref. Altesaam 23 huise is sedert verlede jaar met petrolbomme bestook. “Gisteraand het inwoners ook skote gehoor uit die naburige Mphahlwa-nedersetting,” sê Peters. Altesaam 40 verdagtes is sedert November verlede jaar in die omgewing in hegtenis geneem op verskeie aanklagte insluitend aanranding, voertuigkaping, diefstal, openbare geweld, brandstigting en intimidasie. “Diegene wat aanhou om die wet te ondermyn deur misdaad te pleeg en dan agter stakings weg te kruip, sal in hegtenis geneem word en die volle krag van die wet ervaar,” sê Peters. Polisiebeamptes is steeds in die gebied ontplooi en sal daar bly totdat orde herstel is.